Prenovljena evropska sosedska politika, sprejeta novembra 2015, določa okvir za opredelitev dvostranskih odnosov s partnerji. Ti bi morali biti vključeni v politični dokument, opredeljen kot „prednostne naloge partnerstva“, ki so ključna referenčna točka s partnerskimi državami glede sprejetja omejenega sklopa ciljnih prednostnih nalog v prihodnjih letih. EU in Jordanija imata trdno partnerstvo. Jordanija je ključna partnerica EU in EU zelo ceni pomembno povezovalno vlogo, ki jo ima Jordanija v regiji. Za nadaljnjo krepitev trdnih in večplastnih odnosov med partnericama so bile opredeljene prednostne naloge partnerstva v podporo izvajanju pridružitvenega sporazuma med EU in Jordanijo.

Prednostne naloge partnerstva odražajo skupne interese in se osredotočajo na področja, na katerih prinaša sodelovanje med EU in Jordanijo obojestranske koristi. Glavne politične prednostne naloge v odnosih med EU in Jordanijo v obdobju 2021–2027 so: (i) krepitev sodelovanja za regionalno stabilnost in varnost, vključno z bojem proti terorizmu, (ii) spodbujanje gospodarskega okrevanja in stabilnosti, zelene, digitalne, vključujoče in na znanju temelječe rasti, kakovosti izobraževanja in ustvarjanja dostojnih delovnih mest, tudi za mlade; (iii) krepitev dobrega upravljanja, pravne države, demokratičnih reform in človekovih pravic, vključno s socialnimi pravicami in pravicami delavcev. V tej luči sta EU in Jordanija zavezani okrepitvi sodelovanja pri medsektorskih vprašanjih, od stabilizacije in varnosti do pravne države in človekovih pravic, enakosti spolov in krepitve vloge žensk, dialoga s civilno družbo, migracij in mobilnosti, obravnave nasilnega ekstremizma. Napredek pri učinkovitem izvajanju različnih elementov partnerstva za mobilnost je horizontalna prednostna naloga.

3.Stališče, ki se zastopa v imenu Unije

Stališče, ki se zastopa v imenu Unije, bi moralo biti, da se odobri osnutek prednostnih nalog partnerstva EU-Jordanija, ki je priložen temu predlogu.

Prednostne naloge partnerstva EU-Jordanija utelešajo skupne cilje evropske sosedske politike glede skupnega območja miru, blaginje in stabilnosti. Predstavljajo njegove glavne lastnosti, diferenciacijo in skupno odgovornost ter tudi prožnost za prilagajanje na spreminjajoče se okoliščine v skladu z dogovorom med EU in Jordanijo. Poleg tega ustrezajo prizadevanjem iz sklepov Evropskega sveta z dne 10. in 11. decembra 2020 za demokratično ter bolj stabilno, zeleno in uspešno južno sosedstvo kot strateški prednostni nalogi EU.

Prednostne naloge partnerstva vključujejo tudi cilje nove, ambiciozne in inovativne agende za Sredozemlje, določene v skupnem sporočilu Komisije in visokega predstavnika o južnem sosedstvu z dne 9. februarja 2021 ter poznejših sklepih Sveta o prenovljenem partnerstvu z južnim sosedstvom z dne 16. aprila 2021, katere cilj je ponovna vzpostavitev sodelovanja in uresničitev neizkoriščenega potenciala odnosov. Agenda podpira učinkovito in pravočasno izvajanje medsebojno dogovorjenih vodilnih pobud gospodarskega in naložbenega načrta za južne sosede, ki bodo okrepile partnerstvo EU z Jordanijo in pomagale zaščititi naše sredozemske skupne dobrine.

Nova agenda za Sredozemlje ponuja priložnosti za nova partnerstva o strateških prednostnih nalogah na področju zelenega in digitalnega prehoda, ki bodo prispevale k trajnostnosti, blaginji in odpornosti. EU in Jordanija bosta pri teh prizadevanjih gradili na partnerstvu z Jordanijo in nadaljnjem izvajanju programa reform Jordanije. EU in Jordanija bosta še naprej konstruktivno sodelovali kot sopredsedujoči Uniji za Sredozemlje, da bi spodbudili trdno partnerstvo v Sredozemlju.

EU in Jordanija sta potrdili skupne cilje in interese pri prizadevanjih za mirovni proces ter ponovno vzpostavitev stabilnosti in miru v Siriji. To bi sčasoma omogočilo prostovoljno, varno in dostojno vračanje beguncev. Medtem je pomembno ohraniti raven pomoči in dostop do zaščite, izobraževanja, možnosti preživljanja in storitev za sirske begunce v Jordaniji.

V skladu z novo agendo za Sredozemlje bo partnerstvo med EU in Jordanijo še naprej temeljilo na skupnih vrednotah in dialogu ter bo napredovalo na podlagi skupnega socialno-ekonomskega in političnega programa, vključno z reformami in njihovim izvajanjem na področjih, kot so dobro upravljanje, pravna država, človekove pravice, socialna kohezija in enake možnosti za vse, nediskriminacija, varstvo okolja in podnebja, makroekonomska stabilnost in poslovno okolje. Njegov cilj bo zeleno, digitalno, odporno in pravično okrevanje po pandemiji COVID-19 v skladu z agendo za trajnostni razvoj do leta 2030, Pariškim sporazumom in evropskim zelenim dogovorom.

Spodbujanje dolgoročnega trajnostnega družbeno-gospodarskega okrevanja in ustvarjanja delovnih mest v južnem sosedstvu je ključna skupna prednostna naloga in inovativni temelj nove agende za Sredozemlje. Skupni delovni dokument služb o gospodarskem in naložbenem načrtu za južno sosedstvo, ki je priložen skupnemu sporočilu in v katerem ima Jordanija pomembno vlogo, je odločno prizadevanje, da se to partnerstvo vsebinsko okrepi in se osredotoči na ključne projekte, ki krepijo partnerstvo EU z Jordanijo. Izvajanje vodilnih pobud gospodarskega in naložbenega načrta nove agende za Sredozemlje bo prispevalo k uresničevanju prednostnih nalog partnerstva in tvorilo pomemben del sodelovanja EU z Jordanijo.

Partnerstvo in prednostna področja sodelovanja se bodo ohranjala prek rednih političnih srečanj na visoki ravni; dialogov na področju gospodarstva, zaposlovanja in socialnih zadev, trgovine, pravosodja, človekovih pravic, demokratičnih procesov, podnebja in okolja; partnerstva EU-Jordanija za mobilnost; sporazuma o znanosti in tehnologiji med EU in Jordanijo ter drugih obstoječih področij sodelovanja; zaveze med EU in Jordanijo, da okrepita dialog in sodelovanje na področju varnosti, tudi v boju proti nasilnemu ekstremizmu in terorizmu, ter na področju kibernetske varnosti, pa tudi tekočega dvostranskega sodelovanja v podporo Jordaniji.

V dokumentu o prednostnih nalogah partnerstva se med drugim upoštevajo spodbujanje človekovih pravic in dobro upravljanje, zunanja razsežnost migracijskih politik EU, večji poudarek na mednarodnem sodelovanju za boj proti terorizmu in nasilnemu ekstremizmu ter možnosti, ki jih nudi trgovina za ustvarjanje pravične rasti in primernih delovnih mest.

Prednostne naloge partnerstva EU-Jordanija so bile pripravljene po tesnih posvetovanjih z ustreznimi službami Komisije in predstavniki držav članic v delovni skupini Sveta za Magreb in Mašrek ter razpravah z ustreznimi jordanskimi službami. Prek delegacije EU v Jordaniji so potekala posvetovanja s številnimi deležniki civilne družbe, vključno s tistimi, ki se ukvarjajo s socialnimi in gospodarskimi vprašanji, vprašanji človekovih pravic in demokratizacije ter s poslovnim sektorjem.

4.Pravna podlaga

4.1.Postopkovna pravna podlaga

4.1.1.Načela

Člen 218(9) Pogodbe o delovanju Evropske unije (PDEU) ureja sklepe o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“.

Pojem „akti s pravnim učinkom“ vključuje tudi akte, ki imajo pravni učinek zaradi pravil mednarodnega prava, ki veljajo za zadevni organ. Vključuje tudi instrumente, ki nimajo zavezujočega učinka v mednarodnem pravu, vendar lahko „odločilno vpliva[jo] na vsebino ureditve, ki jo [sprejme] zakonodajalec Unije“.

4.1.2.Uporaba v obravnavanem primeru

Pridružitveni svet EU-Jordanija je organ, ustanovljen s sporazumom, in sicer Evro-mediteranskim sporazumom o pridružitvi med Evropskimi skupnostmi in njihovimi državami članicami na eni strani ter Hašemitsko kraljevino Jordanijo na drugi strani, ki je bil podpisan 24. novembra 1997, veljati pa je začel 1.maja 2002.